
Hoofstuk 1

Bo-op 'n daktent op 'n Suzuki Jimney in die Afrika-bos, is beslis nie die beste plek om te wees as daar skielik 'n yslike groot lewendige maanhaarleeu uit die niet verskyn, en nou belangstellend reg langs die enigste oop deur aan die bestuurderskant van die taamlik klein SUV kom staan nie. Die ambergeel oë is nou op haar gevestig, asof sy die maaltyd is wat hy op hierdie sonnige Vrydagmiddag om drie verwag. 

Uber eats, is so pas afgelewer.

En die bestelling Leah Hurter, die einste. 

Sy vries met haar selfoon doer bokant haar kop in die lug. Sy probeer desperaat om 'n sein te vind, sodat sy haar pa kan bel. Sy wil dit nie in ‘n duisend jaar aan haarself erken nie, maar sy het verdaal. Die pad iewers byster geraak wat moes lei na die ou plaashuis waarin sy elke vakansie van haar kinderjare deurgebring het. Waar sy later getroud is en gewoon het, met 'n man wat voorgegee het dat hy haar liefhet ... vir haarself, net om 'n jaar later uit te vind dat hy eintlik net agter aandele aan is op hierdie eiendom. 

Ekotoerisme, het hy gesê, is die beste manier om groot geld in Suidelike-Afrika, dis nou hier in Mosambiek te maak. Dollars van oorsese besoekers. Hy het 'n nuwe lodge, 'n gholfbaan en 'n Olimpiese swembad met 'n eiland in die middel voorgestel. 

Toe haar pa vir hom sê dat daar nie geld is om al daai drome waar te maak nie, is hy weg. 

Nie net van die plaas af nie ... Hy het haar ook gelos en vertrek, soos ‘n warm patat. 'n Bitter pil vir Leah om te sluk. Die dat sy toe ook padgevat het. Terug na haar ouma in Pretoria by wie sy gebly het tydens skool termyne en gedurende kwartale. In hierdie deel van Mosambiek is daar nie skole nie. 

Maar na sewejaar se wegbly, is sy uiteindelik weer terug hier op die plaas om te bly.

Alhoewel die stem op haar GPS vir haar gesê het dat sy op Hurter's Retreat aangekom het, kan sy om die dood nie die ou plaashuis kry nie. Sedert haar laaste besoek het daar nou soveel nuwe toeriste en besigtigingspaaie bygekom, uitdraaie na damme, uitkykpunte en voëlskuilings. 

Nadat sy die hoeveelste hek oop en toe gemaak het en deurgery het, het sy uiteindelik besluit om maar te stop en te bel. Te erken, sy het verdwaal. Al was sy so seker sy sal die huis kry, dat sy geweier het dat haar pa haar by die toegangshek van die bewaringsgebied agt kilometer van hier te ontmoet.  

Maar helaas daar binne in die Jeep was geen sein nie. 'n Hoër plek mag dalk help, as sy net een kan vind. Die dat sy besluit het om uit die Lemmetjie groen Suzuki Jimney te klim. Die naaste hoogste plek wat sy kon sien was reg bo-op die platgeslane daktent van haar klein vier by vier karretjie.

Sy het sandale uitgeskop en teen die leertjie opgeklim en gewag om ‘n sein te kry.

Maar daar op die dak, beland sy toe mos net mooi tussen die hel en die groen gras. Of liewers erger nog, binne die bereik van een van Afrika se top-roofdiere. Leeu.  

Maar die leeu is nie alleen nie. Sy wyfie is by hom en sy is absoluut nie verheug om te sien dat haar mannetjie se aandag nou van haar af na 'n ander lid van die soogdierspesie verskuif het. Die leeuwyfie is in oestrus en daar is 'n dringendheid vir haar om die mannetjie se aandag weer op haar te vestig. Dit is hoe dit werk in die voortplantingslewe van leeus. Hulle paar elke twintig minute. Tot honderd keer per dag. En hierdie dame wag vir hom om sy deel te doen vir die voortbestaan van die spesie.

Maar in plaas daarvan is om voort te plant, is hy nou gereed om aan te val en dood te maak.

Leah ken leeus. Jy lok nie 'n leeu uit nie. Jy kan nie vir 'n leeu weghardloop nie. En jy oorweeg dit nie eens om in 'n boom te klim nie, want leeus kan hoër spring en beter klim as enige mens. Nie dat daar op hierid stadium ‘n boom is waaraan sy haarself kan ophys nie. 

En met een groot tree en glad nie te veel moeite nie, kan die maanhaar eintlik tot bo-op die Suzuki Jimney tree, en haar aan die anderkant met hom saamneem grond toe. 

Dit is nie asof leeus gewoonlik iemand bestorm, wanneer hulle die regop gestalte van 'n mens sien nie. Hulle verkies om net weg te sluip. Verdwyn in die Afrika-bos. Veral as hulle vermoed dat hulle nie gesien is nie.

Maar hierdie keer was anders.  

Sonder om eers te weet dat hulle daar was, het Leah 'n baie spesiale oomblik tussen die leeu en sy bruid versteur. Hy was op die punt om haar weer te bestyg. Iets wat waarskynlik al vir ‘n dag of twee gebeur het, want leah sien onmiddelik dat die maanhaar uitgeput ... en honger is. 

Sy lyf is dun. En nou sien hy 'n geleentheid om iets te vang.

Kos. Miskien was hy een van daardies wat al voorheen menslike bloed geproe het, die mens nou as voorkeur prooi verkies. ‘n Moontlikheid in die lig van die onlangse stropery-voorvalle op die plase en omgewing. Daarvan weet Leah al te goed. Sy is op die WhatsAp-groep wat vir plaaseienaars in die omgewing geskep is.  

Die leeu stap 'n paar meter terug, draai doelgerig om en meet duidelik die afstand tussen hom en die dier bo-op die voertuig. Sy liggaam trek saam, sy stert wip op en af en toe, met die spoed van weerlig storm hy.

Lea huiwer nie langer nie. Sy duik aan die ander kant van die Suzuki Jimney af. Nie ‘n sagte landing nie. Dit neem al die lug uit haar longe en daar is ‘n skerp steekgevoel in haar linkervoet. 

Sy is gelukkig. Die leeu vlieg los bo-oor haar en die Jeepey, en spoed en momentum dar hom ‘n goeie dertig meter weg. Sy sukkel op en probeer om die kar se deur oop te kry. Maar dertig meter is net 'n kort entjie vir 'n vasberade kwaai leeumannetjie. Hy draai om en kom weer na haar toe aan.

So besig is Leah met die probleem wat haar in die gesig staar, dat sy nie eens die ander voertuig hoor nader kom nie. Sy hoor hoe 'n man op die leeu skree. Die harde knal van ‘n skoot wat uit 'n vuurwapen afgaan. Arms wat om haar gaan, die oomblik toe sy daarin slaag om die deur oop te kry en op die passasiersitplek inklouter. 

Nie heeltemal waar nie. Sy is waarskynlik eerder deur die vreemdeling by die Suzuki Jimney de deur ingegooi. ‘n Man wat nou agter haar inskarrel en die deur tussen hom en die leeu toefoeter.

Wat Leah na die ander deur laat gryp, om dit ook toe te maak. 

Die man het waarskynlik haar lewe gered. En hóé hy dit alles in 'n breukdeel van sekondes gedoen het, is net kort van 'n wonderwerk.

Maar miskien is die grootste wonderwerk die feit dat die leeumannetjie 'n paar meter van die linkerdeur van die Suzuki Jimney af in sy spore vassteek en nie daarin vasgestorem het nie. 

Maar dit is nogal intimiderend toe om hy rondom die voertuig begin sirkel. Dit is duidelik dat hierdie leeu besef het dat daar kos in hierdie blik is. Ingelegde mensvleis. Hy moet net uitwerk om dit hier uit te haal.  

"Nou wat?" Leah se stem klink vir haar maar dun.

"Nou ry jy!" beveel die man. "Maar wees net versigtig. Daar is dalk nog 'n voertuig agter jou."

“Reg.” Alles aan haar gaan aan die bewe toe sy die sleutel in die aansitter draai. Maar wanneer sy op die koppelaarpedaal trap om 'n rat te vind, skiet 'n skerp pyn deur haar kaal linkervoet se bal.

"Eina auch," skree sy.

"Wat?" Op daardie oomblik neem die vreemdeling vir die eerste keer sy waaksame blik van die leeu af weg om haar reguit en vraend in die oë gekyk.

Leah trek haar asem skerp in. Die man het die mees buitengewone geelbruin oë wat sy nog aan enige mens gesien het. Oë wat haar hart onmiddellik in sy spore kan laat stop. Son gestreepte donkerbruin hare, wat net 'n bietjie te lank en te buite beheer is om aan ‘n mens te behoort. Beslis nie die mans waaraan sy gewoond is nie.

‘n Engel dalk? 

‘n Aantreklike Engel, met iets van die grasie, skoonheid en spoed van 'n leeu. ‘n Ondier? Iemand wat die instink van vroulike diere van sy spesie wakkerskud en tot onderdanigheid en oorgawe roep. Die mens is mos ook maar net biologies.  

En hy behoort tot dieselfde spesie as sy. Homo Sapiens. Sy behoort nie daaraan te twyfel nie.

Of moet sy liewer? 

Maar na drie dae op die pad en min slaap tussenin, kies sy om liewer nie te dink nie. Sy is so moeg. 

Hoofstuk 2  

Leah besef sy is op die punt om flou te word. Nie net van die skok om in die oë van 'n mens te kyk, wat haar herinner aan die leeu wat haar pas van die dak van haar SUV laat afspring het nie. En nie omdat hy nou so naby aan haar is, in hierdie baie klein en beperkte area op die voorste sitplekke van haar vyfdeur Suzuki Jimney nie, of omdat sy byna gehipnotiseer raak deur daardie ambergeel in die binekring van sy oë nie. 

Nee, dit is waarskynlik van die pyn wat reg in haar linkerbeen opgeskiet het die oomblik toe sy met haar voet aan die koppelaarpedaal geraak het. 

“Wat nou?” vra hy. “Ek het gesê ry!”

"Ek kan nie... Ek van die dak van my kar afgespring en in ‘n skerp stok of iets beland. Dit sit nou in my voet vas en dit is... so seer."

Leeuman buk stadig vooroor en toe steek hy ‘n lang arm uit en draai haar voet net genoeg om haar nie verder seer te maak nie. Hy bekyk die skade, waarna 'n diep en beswaarde sug vanuit die diepte van sy borskas ontsnap. 

"Ag nee, dit lyk nie goed nie. Dit is glad nie goed nie. Hoekom dra jy nie skoene nie? Het jy ooit skoene hier by jou? Dit is Afrika jy weet." Vir ‘n man wat self op ‘n afstand na ‘n uitlander lyk, praat hy ‘n goeie Engels. En hy weet iets van Afrika en die feit dat sy hier dalk skoene gaan nodig kry. 

Of liewer, hy beweer dat hy iets weet.

Maar Engels is beslis nie sy eerste taal nie.

"Ek het sandale saamgebring. Ek het net gedink mens hoef dit nie in Afrika te dra nie. Ek sien so baie foto’s en videos van mense wat kaalvoet loop in Afrika. Ek dog dis die mode trend." Eintlik maak sy ‘n grap, maar leeuman die ondier dink nie dit is snaaks nie.

Hy lyk so ernstig, dat sy wonder of enigiets ooit vir hom snaaks sal wees. Dalk is hy nie uitgereik met ‘n sin vir humor nie.

Hy beduie omslagtig. "Om kaalvoet te loop, is nie 'n goeie idee wanneer jy in die veld loop nie. Hier is slange, skerpioene, dorings, skerp stokke en klippe. Ek raai sterk aan dat wanneer jy eendag by 'n nabygeleë dorp soos Bonsai aandoen, jy vir jou 'n paar stapstewels sal koop en dit dra wanneer jy buite rondloop." 

"Ek het sandale gedra terwyl ek hierheen gery het."

"En hulle is nou waar?" Hy voel daar by haar voete. 

"Nie hier binne nie. My sandale lê daar agter by die leer wat na die dak van my motor lei. Ek het hulle uitgetrek voordat ek bo-op my daktent geklim het. Ek wou die ding nie beskadig nie."

"Ek sien. Volgende vraag... Wat het jy bo-op jou motor gedoen? Dit is nie hoog genoeg om van ‘n leeu af weg te kom nie. Soos jy nou self gesien het, die maanhaar spring ligvoets dwars oor ‘n klein Suzuki soos die."

"Ek is nie dom nie man, ek weet ek kan nie so van die leeu af wegkom nie. Ek wou my pa bel, maar hier was nie sein nie. Toe dag ek, soek ‘n hoër plek. En my kar se dak is hoër as ek.”

“Korrek, enigiets is hoër as jy...”

Die man soek vir haar, maar sy gaan nie in sy strik ook nog trap nie. “Toe verloor ek die foon. Wat beteken dat my selfoon ook nou iewers in die veld lê. En moenie my vra waar nie, want dit kan enigiets van hier af tot in Beira wees." 

"Het jy die leeu met die foon probeer gooi, of het hy geval?”

“Geval, dink ek...”

“As hy geval het, is hy nog hier rond. As jy die leeu met hom gegooi het, kan hy ver wees en moet ons dalk hoor of ons buurland Zimbabwe bereid is om die ding weer terug te stuur. Wat jou pa aanbetref, hy was bekommerd oor jou. Daarom dat ons jou kom soek het. Jy het meer as een van ons sekuriteitskameras geaktiveer met jou hekke wat jy oop en toe gemaak het. Die laaste kamera is net daar." Hy wys in 'n rigting. Vir Leah kan dit enige plek op aarde wees.

Op daardie oomblik trek 'n ander veel groter voertuig langs die venster aan Ondier se linkerkant in.  

Ondier draai sy ruit af. En af kom die ruit van die ander voertuig ook. 'n Bekende stem wat haar naam uitroep. "Leah! O my aarde Sergio wat gaan aan. Hoekom vat julle so lank om weg te trek.  Sê net vir my dat my dogtertjie oukei is."

"Pa?" Leah lig haar kop op. "Pappa ..." en toe kom die trane.

Ondier hap ‘n paar borrels van skok. Vroumenstrane maak hom ongemaklik. Hy verduidelik na die beste van sy vermoeë. "Sy het 'n bietjie seergekry John, maar darem is dit nie ‘n krap of byt van die leeu nie en niks is krities nie. Sy het in ‘n stok of ding beland met die afspring slag. Die skade aan haar voet is net erg genoeg dat sy nie die Jimny sal kan bestuur nie." En daar maak Leeuman die deur oop en klim uit die karretjie asof ‘die dood nie meer in die lang gras langs hulle skuil nie. Enigiets is seker meer hanteerbaar as ‘n vrou wat huil.

Hy kyk om hom rond voordat hy rondom die kar stap en die deur aan die bestuurderskant van die kar oopmaak, waarna hy vra: "Dame, kan jy weer na die passasierskant to oorklim? Jy lyk klein genoeg om dit te doen." 

Dame? Van alle titels wat hy haar kon gee.  

"Nee ..." Sê Leah. Dit was adrenalien en sy hupstoot wat haar laat vlieg het. Behalwe dat dit niou weg, begin die seer in haar voet om haar stadag maar seker dood te maak. Sy sit waar sy sit. 

Die man besef dit waarskynlik self, want die volgende oomblik tel hy haar van die sitplek af op en dra haar in sy arms na die ander kant van die voertuig.

"Waar is die leeus?" wil sy geskok weet.  

"Weg. Hulle het gebokkerof. Te veel mense, dink ek. Maar droog net asseblief jou trane af want jou beproewing is amper verby ... Die huis is naby."

Die vreemdeling parkeer haar Suzuki agter die ou plaashuis by die kombuis en die keer wip sy self uit, voordat hy weer dink sy kan niks vir haarself kan doen nie. Sy staan op een voet en wag dat haar pa haar omhels. Dit is so lekker om hom weer te sien. En daar spat die trane weer. Sy voel soos ‘n baba.

Maar voordat sy omval, moet sy dalk 'n stoel kry. Van eenbeen staan raak sy uit balans. 

En daar doen Ondier dit weer. Hy raap haar in sy arms op en dra haar na die stoep en dwarsdeur die kombuis waar die arme Maria, die Portugese kok, huishoudster en groot vriendin van die familie met haar hande oor haar mond staan. Sy wou ook nader kom om Leah te groet. Nou is sy vasgenael van skok. 

“Leah! Wat het met Leah gebeur?”

Ondier verduidelik: “’n Ongelukkie. Sy het haar voet gebruik om ‘n tak van ‘n struik mee te af te breek. Toe kom die tak saam huis toe.”

Leah keer. "Dit is oukei Maria. Dit is net 'n klein stokkie wat in my voet vassit. As hierdie gawe reus my net iewers sal neersit, sal ek dit uittrek en die gaatjie toeplak. Oor ‘n minuut is ek op my voete en dan kan ons behoorlik groet." 

En toe slaan Sergio oor na Portugees. Waarskynlik sy moedertaal, maar hy praat met ‘n Europese aksent, nie die Portugees van Mosambiek of Brasilie nie. Hy vra: "Waarheen moet ek met die vroumens gaan? Sy lyk miskien klein, maar glo my, sy word nie juis ligter by die minuut nie."  

"Haar kamer is die een net langs jou woonstel. Die een met die en suite-badkamer, Sergio," verduidelik Maria en begin voor hom uitstap, om die spoggerige deken van die bed af te haal. Daar mag nie op die mooi goed van die plaas gebloei word nie.

En dit is op daardie bed waar Sergio haar met groot gebaar en ‘n vreeslike sug van verligting neersmyt. Waarna hy haar been optel om mooi na die stok wat nou vir ongeveer 'n uur deel van haar voet is te kyk. Dit raak nie minder gevoelig nie, en die ding is nie van plan om vanself uit te val nie, dit weet Leah teen die tyd. 

Sergio laat sak haar been stadig en verklaar. "Nee, hierdie paal gaan hom nie sommer net laat uittrek nie. Jou dogter het 'n dokter nodig. Jy sal haar hospitaal toe moet neem, John. Dit moet onder plaaslike narkose verwyder word, anders gaan daar stukke in die voet agterbly. Dan sal sy antibiotika nodig hê, steke waar dit 'n gat sal laat. En sy het dalk ‘n pynpilletjie of twee nodig om haar die volgende dag of wat deur te kry."

Maria hyg. "Ag nee. Ek het so uitgesien na Leah se koms en nou die ongeluk. Maar hoekom kan jy dit nie alles vir haar Sergio doen nie?"

"Omdat ek nie 'n mediese dokter is nie en dit nie eties is vir my om enige prosedures op mense te doen nie."

Haar pa benader hom met 'n ander hoek. "Sergio, as sy 'n oulike wildehondjie of olifantbabatjie in dieselfde moeilikheid was, wat sou jy doen? Het jy haar gelos om te sterf?"

"’n Olifantjie of wildehondjie sal nie van ‘n stok in die voet sterf nie. Net kondusie verloor totdat die saak uitgesorteer is. Of iets sou hulle gevang en opgevreet het omdat hulle nie by die trop kan bly nie.”

“So eenvoudig soos dit Sergio?” Haar pa praat ook nou Portugees. “En jy sal toelaat dat dit met my kind gebeur?” 

“Nee, die mens het die verstand gekry om iets daaraan te laat doen. Soos dat jy haar nou na ‘n dokter gaan neem. As sy 'n olifantkalf of 'n wildehond was, sou sy waarskynlik dae lank daarmee probeer loop voordat ons besef het dat sy in die moeilikheid is. Dan sou sy gaan sit en die wond lek en byt totdat die vreemde voorwerp haar liggaam verlaat het. As iemand vir my laat weet dat hulle 'n olifant of hond met so iets in hul voete gesien het, sal ek haar gaan dart en dit verwyder."

"Waarvan de hel praat julle? Wat het 'n olifantbaba of 'n wildehond te doen met die stok in my voet."

Die twee mans kyk na mekaar en toe kyk hulle na Maria. Uiteindelik is dit haar pa wat die verduideliking doen. "Leeus en olifante is Sergios se gunsteling diere en hulle is nou nuut in die omgewing ingebring. Wildehonde is op die rooi datalys vir skaars en bedreigde spesies. Ons het nog nie baie van hulle hier nie. En jy is my kosbare dogter. Die naaste dokter en klein kliniek is ongeveer vyf en sewentig myl van hier af. Bonsai het nie meer dokters nie." 

Genoeg, besluit Leah. Dit was tyd om haar lot in eie hande te neem. Sy het al duisende dorings van haar voete verwyder. "Hou op om oor 'n dokter of kliniek te praat. Ek het nie een daarvan nodig nie. Ek sal die ding self verwyder."

"Sien Sergio! Dit is die dogter waarvan ek jou vertel het. My dapper Leah. Maria bring vir ons van my spesiale brandewyn."  

Maar Sergio is duidelik nie oortuig van haar pa se vertroue in haar nie. Hy vou sy arms oor sy bors en plant homself stewig aan die onderkant van die bed. Die uitdrukking op sy gesig wys dat as daar iets is wat hy ooit in sy lewe wil sien, is dit nou dit. Hy wil sien hoe Leah daardie klein skerp takkie uit haar voet pluk. 'n Oomblik wat hy gaan geniet. Sadis!  

Leah sit stadig regop en laat sak haar regterbeen van die bed af. Toe sit sy haar linkervoet oor daai een, draai haar voet effens om beter te kan sien en begin die om ding wat soveel ongerief in haar lewe veroorsaak te inspekteer. 

Maar wanneer sy aan dit raak, kan sy deur die dak klim van seer.

Haar pa het genoeg gehad. "So Sergio, gaan jy regtig staan en na my dogtertjie kyk, terwyl sy soveel pyn verduur. Help haar asseblief."

Hy knik met sy kop. Dit is 'n nee nee.  "Nee John. Dit is eenvoudig, jy moet haar na ‘n kliniek of hospitaal toe neem, anders sal ek dit doen."

Dit bring Leah op haar voet. Die een waarop sy kan staan, en net ‘n sentimeter of twee langer kan lyk voor hierdie lang ou, haar pa en Maria. "Gaan weg almal. Los my uit. Ek gaan nie hospitaal toe nie. Ek het pas hier aangekom. Maria bring asseblief vir my 'n Disprin en van pa se brandewyn en laat my slaap vir die nag. Ek sal die probleem môre hanteer."

Dit is duidelik dat Sergio ook nie met daardie voorstel saamstem nie. "Môre sal daardie voet begin septies raak. Jy kan bloedvergiftiging kry wat jou ellendig sal laat voel. En as jy genoeg van jou pa se mampoer drink om jou vanaand te troos, sal jy môre 'n verskriklike babelaas hê."

"Sien Sergio, ek het jou gesê. Hardkoppig. So asseblief, wees my gas en gaan voort. Jy is die enigste een hier wat naastenby gekwalifiseer is om haar te help."

"Hoe is Sergio op naastenby gekwalifiseer om my te help? Is hy 'n kabinetmaker van beroep of ‘n houtkapper wat my voet met ‘n byl kan afkap?" wil Leah sarkasties weet, voordat sy weer op die bed afsak. Hy lyk soos iemand wat met sy hande werk, buite in die bosse. Dalk kap hy ook bome af en maak houtskool soos die inheemse mense van die omgewing. 

"Nee man Leah, Sergio Martinez is 'n veearts. Hy is dokter Sergio Martinez van die natuurlewe stigting en leeu hervestigingsprojek."  

Hoofstuk 3

"Ek is 'n dokter van diere. Ek raak nie aan mense nie," lig die lang ou met die amberkleurige oë en deurmekaar boskaas vir Leah is.

Vir 'n oomblik is sy verstom. As dit is hoe ‘n veearts lyk, is sy Picasso se ronde teepot wat pas in ‘n lewendige vrouestandbeeld verander het. Hy lyk soos die ouens wat hulle by die kunsskool laat klere uittrek het, op ‘n verhoog uitgestal het, met ‘n pampoenblaar op ‘n strategiese plek gedrapeer. En dan moes die studente hom teken.  Al giggelend. En hy moet sedig bly, want hy is die sexy model.

Maar niemand hier in die kamer lag nie.

Dan is hy seker maar ‘n veearts. Een wat dalk die stok uit haar voet sal kry, sonder dat sy haarself sopnat wieps van pyn. Die dat sy besluit om maar mooi te vra: "Wel, dokter Sergio Martinez, veearts. Haal asseblief die ding uit my voet soos wat jy dit uit een van jou oulike klein renostertjie, olifante of wildebrakkies se pote sal haal. Ek sal jou nie dagvaar as ek in die proses bek en klouseer opdoen nie. Ek sal selfs 'n vrywaringsooreenkoms onderteken as dit jou beter sal laat voel."

Die man is duidelik op die punt om weer nee te sê. Maar vir ‘n oomblik lyk hy meer verward. Spot sy dalk met hom? Sy kyk hom vas in die oë. Nee, sy sal beslis nie met hom spot nie. Nie in so ‘n toestand van pyn nie, sein sy terug.

“Een van my dierepasiënte. Dan sal ek begin deur jou te dart...”

“Nee asseblief, moenie op my darts speel nie.”

Sy oë word sag. Amper verskyn daar ‘n sweem van ‘n glimlag om sy mondhoeke.

"Nee, alles reg, jy hoef heen vrywaringsvorms te teken nie. Moet net nooit vir iemand sê dat ek op jou geopereer het nie. Noem dit eerder 'n eenvoudige prosedure om 'n baie hardnekkige stuk houtstomp uit jou voet te verwyder.” Hy draai om en vra. “Maria, kook asseblief vir my 'n ketel water en bring vir my 'n vlekvrye staalbak om my instrumente in te sit. En jy dame, bly net hier, ek gaan haal net gou my mediese tas uit my trokkie."

Bly net hier, dame! Waar sal sy heen verdwyn met ‘n stok in die bal van haar voet?

Leah wil amper histeries begin lag. Of miskien gebeur dit van verligting. Die idee dat haar lewe hierna moontlik beter kan word. Terugkeer na normaal na ‘n taamlike slegte ervaring wat ‘n souvinier in haar voet gelos het. 

Of gee dan asseblief maar weer die moegheid die skuld, want sy begin lag en toe loop die trane, waarna Leah in haar kussing draai en alweer huil. 

“Toemaar my kindjie. Sergio gaan jou sommer gou reg kry. Hy is nou wel ‘n veearts, maar hy help dikwels mense met mediese probleme. Binne perke. En daai stok is sekerlik binne sy perke.” Haar pa kom sit langs haar op die bed en sit sy een hand op haar rug. Hy voel waarskynlik so hulpeloos soos destyds toe sy nog 'n baie klein dogtertjie in die huis was. Op sulke geleentheid het hy gewoonlik haar ma of Maria geroep.

Maar intussen het haar ma hom gelos. Ook uit sy lewe padgegee. Sy woon nou in Portugal. Hulle almal het hom gedrop! Sy inkluis. En daar huil sy oor haar arme pa se dilemma.

Daar is niemand wat hy kan bel om te kom help om die stukke op te tel terwyl sy dogtertjie nou haar oë uitsnik nie. Ja, selfs nou op agt-en-twintig is Leah nog steeds haar pappa se enigste klein dogtertjie. 

Sy is so verskriklik lief vir hom. Eers noudat sy weer terug is op die plaas, besef sy hoeveel sy hom die afgelope sewe jaar gemis het. Hulle het mekaar wel van tyd tot tyd gesien, wanneer hy en ma Emily Pretoria toe gery het. En met Ouma, sy ma se dood drie jaar gelede.

Maar in die sewe jaar het sy nooit plaas toe gekom nie.

Sy het sewe jaar van haar en haar pa se lewens gesteel danksy haar selfsugtigheid en misplaaste trots. Sy voel skuldig oor die rol wat sy gespeel het in haar eksman se verraad. Hy het haar gebruik om by die Gonzalesfamilieplaas uit te kom. Die plaas wat haar oupa as Hurter’s Retreat geregistreer het, toe sy dogter en skoonseun hier kom woon het. 

Want hulle is die toekoms. ‘n Toekoms wat sy hopelik weer op spoor gaan help sit met al haar planne. Realistiese planne, let wel.  

Die gedagte aan haar oupas en oumas wat ook nie meer met haar is nie, laat haar nog meer snik. 

Toe hoor sy weer Sergio se stem. "Leah, ek is so jammer, maar wat ek gaan doen, gaan jou waarskynlik eers weer seerder maak."

"Ek huil nie oor my voet seer is nie. Ek huil oor ander goeters. Maar wees gewaarsku, as jy my seermaak, gaan ek jou in die gesig skop ..." sy voeg darem by. “Nie aspris nie. Refleks.”

"Regtig? Maak dan net seker dat jy jou ander voet gebruik. Nie die een met die telefoonpaal daarin nie. Ek wil nie op een slag deur ‘n hoef en ‘n telefoonpaal teen die kop getref word nie," antwoord hy rustig en gaan sit op die plek waar John nou opstaan. 

Die man is waarskynlik so gewoond daaraan om deur die meeste van sy harige en vierpootige pasiënte in die gesig geskop te word dat hy nie eers bekommerd lyk toe sy omswaai en hom eers reguit in die gesig aangluur nie. “Telefoonpaal? Is jy sarkasties?” 

Hy kyk terug. "Sarkasties? Nee nooit. Maar sal jy asseblief liewer weer omdraai. Jou voet is nou onderstebo en ek gaan nie eens probeer om hom nek om te draai nie. Dit gaan vir my en jou baie makliker wees as jy op jou maag bly lê en probeer om die voet stil te hou. Sit jou gesig maar weer in die kussing, dan kan jy lekker voort huil. Moet jouself net nie daarin versmoor nie."  

“Ag voessek man, en hou jou grappe vir jouself,” brom sy in Afrikaans. Maar daarna druk sy haar gesig weer in die kussing toe hy die naald in haar been druk, net bokant die enkel. Beweeg af na die hak en dan al om die stokkie wat moet uit. Hy masseer haar voet liggies, totdat hy seker is dat die gevoel daarin heeltemal weg is.  

Hy werk sag. Verduidelik alles aan haar soos wat hy aangaan. Hoe hy ‘n bietjie groter gaan sny om die ding los te kry en seker te maak dat daar nie stukkies agter bly nie. En sy wag nog dat hy moet sny, toe stel hy mister Stick al aan haar voor. Daardie stoute indringer van telefoonpaal afmetings. Een wat dit gewaag het om in die mooiste poot te steek hy nog ooit die voorreg gehad het om in sy growwe werkershande te hou. 

“Wil jy die stomp in ‘n bottel hou om eendag vir jou kleinkinders te wys?” vra hy met ‘n baie seldsame glimlag op sy aantreklike gesig.

“Nee, gaan sit hom by die braaivleis hout, dan kan ons ’n steak op sy kole gaarmaak.”

En daar lag hy.  

Kan jy dit glo? Dokter Sergio Martinez het sowaar 'n sin vir humor! 

Growwe werkershande, noem hy dit. Maar nee, noudat Leah haar kop uit die kussing draai en mooi na sy hande te kyk, terwyl hy die blou mediese handskoene uitgetrek het, kan sy nie anders as om te dink dat dit eintlik pragtige en goed versorgde hande is, vir 'n man wat met wilde diere in die bos werk.

Terwyl hy opruim, maak sy haar oë weer toe en sluimer in, totdat hy haar wakker praat.

"Jy kan nou weer op jou rug draai, sodat ek kan sien of jy nog lewe." 

Leah draai om. Sy is beslis nie dood nie, dankie. Net uitgeput en emosioneel. Die lang afstand het sy deur die Nasionale Park in Suid-Afrika gery. Die lang wag by die grens. Die afstand van daar na die plaas. Reis op paaie wat nie juis in die perfekte toestand van 'n formule een-baan is nie. 

En toe die baie traumatiese ervaring met die leeus. 

"Ek gaan vir jou iets gee vir pyn en om jou later lekker te laat slaap. Maar eers nadat jy iets geëet het."

"Ek sal vir haar gou ‘n bordjie kos in die kombuis gaan haal. Maria het 'n fynproewersmaaltyd gemaak om haar terug te verwelkom nou sal ons dit maar seker later sonder haar moet eet. Ek kan sien my kind is stokflou." 

Dan was haar arme pa nog die heeltyd daar saam met hulle in die kamer. Sy gesig is so bleek soos die mure agter hom.  Hy kon dit sekerlik nie geniet om na die veearts se sogenaamde prosedure op sy dogter se poot te kyk nie.  

Nou gryp hy die geleentheid aan om homself uit die voete te maak, met albei hande aan. 

"Ek sal eet nadat ek gestort het," sê Leah en rol na die kant van die bed. “Ek moet eers stort en hare was. Ek kan nie in ‘n skoon bed slaap as ek nie gestort het nie.”

"Nie aan te beveel nie." Dokter Sergio vou weer sy arms oor sy bors. Leah besef teen die tyd dat dit ‘n nee-nee-teken. 

"Ek moet en ek gaan." Sy staan op om vir hom te wys hoe ernstig sy is. Sy sal haar nie deur ‘n reusagtige, bosserige, baserige ondier van ‘n man laat keer nie.

Hy weet wanneer hy verloor het. Hy laat sak sy arms.

"Goed wag." Hy verdwyn en verskyn weer, hierdie keer met ‘n rolletjie glad wrap uit die kombuis, wat hy om haar voet en die verband daarom te draai.

Toe staan hy terug en wag.

"Wat nou?" vra sy. “Ek het gesê ek gaan stort. Soos in my klere uittrek en onder die water instap. Ek soek nie ‘n onwelkome afloerder nie.”

"Ek is nie ‘n afloerder nie. Wat laat jou dink dat ek sal belangstel om jou of enige vrou kaal te sien sonder julle toestemming? Ek gaan net hier in die kamer wag vir ingeval jy flou word. En jy sluit nie daardie badkamerdeur nie. Jy maak dit nie eens toe nie, want anders sal ek in die badkamer moet gaan sit om te kyk of jy orraait is." Dit is nie net ‘n dreigement nie. Sy oë vertel vir haar dat hy dit waaragtig sal doen.

Sy kan sê: Oukei, kom ons kyk of jy dit steeds sal doen wanneer ek jou ore vir jou vuurwarm klap? Maar jy maak nie sulke grappe met 'n ernstige ou soos dokter Sergio Martinez nie. 

In plaas daarvan, sê sy net. "Ek moet die deur toemaak. Wat as jou oë net 'n bietjie te veel in daardie rigting dwaal?" Nie asof dit te sleg sal wees vir haar selfbeeld as so 'n aantreklike man soos hy in haar rigting wil loer nie.

Veral nadat hy pertinent genoem het dat hy nie belangstel om haar of enige ander vrou kaal te sien nie.

Hy dink ‘n oomblik na, toe sê hy: "Ek sê mos ek sal nie kyk nie. Ek sal deur jou tydskrif blaai en daarin lees. Ek belowe." 

Regtig? 'n Tydskrif vol vrouegoed en klere en artikels. Dit sal baie interessant wees om te sien wat 'n manlike karakter soos Sergio Martinez met al die meisie inligting in hierdie boek gaan doen. Maar laat hom dan maar begaan...

Hy sit dan al klaar met die boek voor hom om te wys, sy gedagtes is nou elders.

Wat die vraag laat ontstaan. Wie spioeneer nou eintlik op wie, terwyl sy stort?

Leah glimlag dromerig toe sy daarna in die bed klim en terugdink... 

Sy het natgemaak en seep gesmeer, sjampoo in haar hare gesit. Gewas en afgespoel. Daarna het sy versigtig oor haar skouer geloer om te sien of die man se amberoë nog steeds op die bladsye van haar tydskrif gerig is. 

Maar om hom daar te sien sit, het gemaak dat sy nie weer kon wegkyk nie. Sy het gefassineer gekyk na die uitdrukkings wat oor sy aantreklike gesig flits, as iets in die tydskrif hom interesseer het hy gelees. Sekere goed het hom dadelik laat omblaai. Daardie knik van sy kop, terwyl hy waarskynlik by homself dink, ja tipiese vroue-dinge. 

Waarna hy onverwags die ding toeplak en eenkant toe gooi.

Nee, hierdie tydskrif is nie vir hom nie. Miskien het hy op daardie oomblik agtergekom dat die water ophou loop het. Dat daar nie meer beweging in die stort was nie, want hy het omgedraai, op sy voete gekom en reguit in haar rigting gekyk.

Vraend, bekommerd.

Net om haar nuuskierige blik op hom te vang.

Waarna hy haastig na ‘n handdoek gegryp het om vir haar aan te gee om haarself mee te bedek. Maar dit was te laat. Hy het gesien wat hy gesien het ...

En hy het duidelik daarvan gehou. Dit was oor sy hele gesig geskryf.

En Leah het daarvan gehou, dat hy daarvan gehou het. Maak kastig asof hy immuun is teen ‘n naakte vrou. Sy kan sweer sy sien selfs hoe alles wat van hom ‘n man maak net daar op aandag spring.

Sy giggel saggies by haarself by die onthou daarvan en draai op haar sy. En dit is nie lank nie, of ‘n heerlike slaap kom haal haar. Sy weet skaars van die eina voet.

Pynpille help vir fisiese wonde. 

Soms is daar geestelike skade wat die oog nie kan sien nie.  

Hoofstuk 4

As dit Amerika, Engeland, Australië was, waarskynlik enige plek in die wêreld, sou hulle jou sterk aanbeveel het om 'n psigiater of berader te gaan sien, na ‘n traumatiese belewenis soos die een wat Leah ervaar het. Maar nou is sy in ‘n afgeleë deel van Afrika en daar is nie mense met sulke kwalifikasies naby nie. 

Sy moet maar self 'n manier vind om dit te verwerk.

Waarskynlik die rede hoekom sy haarself nou terug bevind op die plek waar die leeus gepaar het. Daar waar sy byna van die dak van haar SUV afgespring is, deur die maanhaar. Mens kan dit as 'n ‘ground hog day’ sien, of jy kan dit pure onnoselheid noem. 

Maar hier is sy sowaar weer, vasbeslote om na haar verlore selfoon te kom soek. 

Iets in haar onderbewussyn wil haar egter waarsku om baie mooi om haar te kyk voordat sy uit die Suzuki klim.

Daar is op die oog af niks... sy is waarskynlik veilig.  

Of nee, toe nie, want daar is hulle nog steeds. Koning Leeu en sy koningin van die oomblik. Sy terg hom met die lig van haar stert. Ontbloot haarself skaamteloos voor sy amber oë. En wat doen die ondier?

Hy val op die grond neer en bedek sy gesig met een van sy groot pote. Alles aan hom skree in hoofletters. “Asseblief, net nie weer nie. Ek het genoeg gehad. Kan jy nie sien ek is opgebruik en uitgekuier met jou en die situasie nie.”

Selfs 'n groot leeu soos hy moet van tyd tot tyd na groener gras anderkant die draad kyk. By wyse van spreke, kom dit by Leah op. Aangesien mens kan aanvaar dat karnivore soos leeus waarskynlik glad nie op daardie manier na gras kyk nie.

Maar wanneer 'n mens soos sy deur die gras loop en skop skop om haar foon te probeer vind, kyk hy met ander oë na haar. 

Die oë van ‘n man, wat ‘n vrou sien verbystap. 

Klink dit na moeilikheid soek? Ja, dit is moeilikheid soek. Jy skop nie met kaalvoete na graspolle nie. Want daar gebeur dit weer. 'n Stok so groot soos 'n telefoonpaal wat in haar linkervoet vassteek en blare en takke begin skiet. 

Die vloek van dokter Sergio Martinez. Hy spot mos dat dit nie braaivleishout was nie. Nee, dit is ‘n struik, ‘n telefoonpaal. 

Karma. Mens moet nooit grappies maak oor iets sleg wat gebeur het nie. Sy gaan verseker vir hom aan die mag van Karma herinner wanneer hy haar later kom red uit die gevaar waarin sy nou is.

Hy gaan kom. Soos die ondier wat vir skoonlief uit haar gemors gered het. 

Hy beter, want die volgende oomblik haal meneer Leeu sy voet voor sy oë weg. Daar is ‘n weerligstraal. Dit reën hard in Mosambiek. Sy hoor die geluid van water op ‘n sinkdak. Maar sy word darem nie nat nie. En toe is dit sy en meneer Leeu. Al ruik hy soos ‘n nat kat.

Hy klim op haar. Sy voel sy voete deur die stopkombers. As hier net ‘n boom iewers was om te klim.

“Dit gaan nie help nie. Leeus is beter klimmers as mense." Leah kan amper haar oupa se stem in haar ore hoor. Hy was altyd 'n onderwyser. Kon haar altyd inlig en vertel hoe die natuur werk. Hy het nooit studeer nie, maar sy algemene kennis was omvattend.

Leah huiwer. As sy net onder die leeu kan uitkom, kan sy seker in die klein Jeepey klim en die deur toemaak, maar nee. Die telefoonpaal anker haar een plek vas.

Snaaks dat sy nie vergruis word onder die gewin van die leeu nie. 'n Volgroeide leeumannetjie kan meer as tweehonderd kilogram weeg. Sy lig 'n arm op en probeer haar keel beskerm. Daardie deel van ‘n liggaam waarop 'n leeu gewoonlik inzoom, om sy slagoffer finaal af te maai. 

Maar hy maak haar nie dood nie. Hy lek haar gesig met sy skurwe tong en probeer om onder die komberse in te kom. Sy oë is nie vol woede en haat nie. Dit is gevul met iets anders. Wat sy daar sien is iets soos ... begeerte!

Die leeumannetjie wil met haar paar. 

Sy liggaam begin beweeg. Sy spies soek na 'n plek waar hy dit kan indruk ter wille van die voortbestaan van sy spesie. Maar wat hy daar het, is onmenslik groot ...

Leah probeer padgee, maar hy grom en ontbloot sy tande. 

Die reuk van sy asem is afgryslik. En die iets groot en nat wat hy op haar wil gebruik probeer nou om onder haar slaap T-hemp in te klim. As sy daardie gedoente van hom in haar hande kan vashou. Dit dalk so bietjie ruk en pluk, sodat hy van die ongemak daarin ontslae kan raak, voordat hy dit op haar gebruik. In haar gebruik!

Uiteindelik begin sy mooi praat, al weet sy dat hy nie 'n woord verstaan wat sy sê nie. "Asseblief ek weet wat jy gaan doen, maar laat ek ten minste net eers die klere wat in jou pad is uittrek. Wees sag en sit dit eers net stadig in, dan sal ek nie weerstand bied nie. Ek kan nie eens onthou wanneer laas ek met ‘n man was nie, laat staan nog met ‘n monster wat ‘n telefoonpaal soos joune het."

“Waarvan praat jy vroumens?” Die bedlig langs Leah kliek aan. Sergio probeer om die greep van haar hande, wat sy om die nek van 'n arme onskuldige nat dier het, los te maak. 

Hy is duidelik dik van die lag, maar hy glimlag nie eens nie. Net sy oë vonkel toe hy sê: "Leah, los asseblief my kat. Jy gaan haar doodwurg. Gato was buite en het natgereën. Sy soek net ‘n plekkie om droog te word en in te kruip."  

Uiteindelik kry hy die klein Afrika-wildekat los en druk haar styf teen hom vas.

Leah kyk verbaas na hom. Waar val hy nou uit met sy kastige kietsiekat? "Jy was nie hier toe die leeu my probeer verkrag het nie."

"’n Leeu? O my genade nee, Leah. Klein Gato is nie ‘n leeu nie. En sy sal nooit so iets doen sonder jou toestemming probeer doen nie. Gato is 'n dogtertjie, nie 'n seuntjie nie." 

Die kat is getraumatiseerd en probeer loskom en Sergio laat haar gaan. Toe raak hy aan Leah se voorkop met die agterkant van sy hand en vra baie simpatiek. "Is jy oukei. Jy het dalk koors. Sukkel jy om te slaap? Moet ek vir jou ‘n pilletjie gaan haal? Daar is nog van jou oupa se slaappille in die badkamerkassie in my woonstel. Generiese en heeltemal veilig om te neem sonder voorskrif."

"Nee dankie, ek slaap liewer nooit weer nie. Nie as ek weer ‘n nagmerrie soos hierdie laaste een kry nie. Maar jy kan nou teruggaan na jou bed. Ek sal oukei wees ..."

“Hoe voel jou voet? Die lewe het seker intussen teruggekeer...”

“My voet is ook oukei, dankie.” Leah kyk ondersoekend na hom. Sy sal wat wil gee om te weet hoeveel van die gesprek tussen haar en die ‘maanhaarleeu’ hy gehoor het. Sy skaam haarself morsdood.

"Ek is bly jou voet voel oukei. Dan het ek ‘n ander voorstel. Kom ek gaan maak vir ons elkeen 'n beker warm sjokolade in die kombuis. Ek is ook nou helder wakker na die swaar weer en reënbui van netnou." bied hy aan. “Dit is dalk net wat jy nodig het om weer te slaap.”

"Te veel moeite, maar dankie. Ek sal 'n rukkie deur die tydskrif blaai. Hopelik het ek niemand anders in die huis wakker gemaak met my gestoei met jou arme katjie nie. Jammer daaroor ek sal more met haar vrede maak."

"O, maar jy het mense gesteur!" kom 'n stem van die oop deur se kant af. 'n Stem uit die hel. Die laaste persoon wat sy gehoop het om daar te ontmoet... "Hoe gaan dit met jou, Leah? Jou pa het vir my gesê dat jy gister 'n klein ongeluk gehad het toe jy hier aangekom het."

Daar staan Ralph Jameson, haar eksman. 

Sy is nou wakker, maar die nagmerrie word erger.

“Ag nee.” Sy sug diep en kyk weg. As sy haar oë toemaak bars hy dalk soos ‘n borrel en verdwyn. Maar hy doen nie.

Inteendeel hy maak sy stem dik en vra weer: “Ek het met jou gepraat Leah. Hoe gaan dit met jou voet? Ek wou goisteraand al kom inloer, my tasse kom neesit, maar jou pa het my gekeer. Gesê jy slaap waarskynlik van die pynpille.”

"My voet is baie beter, dankie." Hoekom wonder sy skielik hoe haar hare lyk? Hoekom pla dit haar dat sy nie lipstiffie aanhet nie? Sy stel verseker nie meer belang daarin om hom te beïndruk nie. Veral omdat hy haar in die laaste twee maande voordat hy haar gelos het, tot in die grond afgekraak het. Oor en oor vir haar vertel hoe onversorg en nutteloos sy is. Hoe spyt hy is, dat hy selfs net gedink het dat dinge tussen hulle kon uitwerk.

Dat sy enigiets kon bydra tot die visie wat hy vir sy lewe gehad het.

En nou het hy die vermetelheid om van tasse neersit te praat asof hy net weer kan terugstap en haar kamer met haar kan deel.

As hier nie nou ‘n vreemdeling by hulle in die huis was nie, en as sy nie bang was dat sy dit heeltemal verloor nie, het sy hom nou ‘n klein stukkie van haar gedagtes gegee. Maar sy gaan dit nie sag doen nie.

Daarom liewer nie eers begin nie. Net stilbly. Wag voor die mond. 

Sy het gedink dat sy in die sewe jaar oor hom gekom het. Dat sy niks sal voel wanneer sy hom weer sal sien nie. Dat die vrees wat sy in daardie laaste maande gevoel het as hy onverwags op haar afgestap het sou weg wees.

Dit is nie weg nie. En sy voel nie niks nie... 

Sy voel minder as niks vir hom. Sy verag hom. Sy is lus en gooi hom teen die kop met die wekker op haar bedkassie.  

Hy het haar gelos. Wat het haar welstand met hom uit te waai? Sy draai stadig na hom. Sy probeer nie eens om die minagting uit haar stem te hou nie. “Wat de joos maak jy hier, Ralph? Wanneer het jy hier aangekom? Het jy nie gesê jy is klaar met die plaas en die gemors hier nie?"

"Dit was in die oomblik. My situasie het verander. Ek het vroeg gisteraand in gevlieg, met my eie vliegtuig. Ek het altyd jou pa belowe ek sal terugkom en klaarmaak wat ek hier begin het. En noudat ek my fortuin gemaak het, my liewe Leahtjie. Nou is ek terug om weer op my regmatige deel van Hurter's Retreat te kom woeker. Is jy nie bly om my te sien nie? Ek hoor jy was maar taamlik platgeslaan oor die hele ... ding."

Die ding waarvan hy praat, is seker hulle egskeiding. Dit was sewe jaar gelede. Sy wil nie eens daaraan herinner word nie. Dit was seer destyds, maar dit is verby. Genadiglik. 

“Platgeslaan? Dit was die beste ding wat nog met my gebeur het. Jy moes net weggebly het. Verkieslik vir altyd.” 

Hy steek sy arms na haar toe uit. “Hoe op die aarde kan ek wegbly? My lewe het hier agtergebly. Hoe lyk dit met ’n soen, my liefste?”

“Is jy nou heeltemal stapelgek? Voertsek uit my kamer Ralph.”

Hy lag. “Dis hoe ek van jou hou. Vurig en bekkig. En daarna die beste seks ooit.”

En dit is die oomblik waarop Sergio tussenbeide tree. Hy troon oor Ralph terwyl hy na die deur wys. “Jy het gehoor wat die dame sê. Verlaat die dame se kamer. Sy soek jou nie hier binne nie. Gaste word nie toegelaat om in hierdie area van die plaashuis of op die tweede vlak nie.” 

"Nee, verkeerde vraag, groot man. En nie die een wat jy vir my moet vra nie. Daarom wil ek weet. Wie is jy en wat doen jy in my huis en in my vrou se slaapkamer?"

Die gewensde uitwerking want Sergio laat sak sy arms en staan eenkant toe.

Hoofstuk 5

Sergio Martinez staan eenkant toe en Leah voel hoe die paniek in haar opstoot. Dit is duidelik dat die groot man haar hierna aan Ralph se genade gaan oorlaat en dit mag nie. 

Dit kan nie.  

"Nee wag Sergio. Moet asseblief nie loop nie. Jy is baie meer welkom hier as daardie ... man. En moet my nooit weer jou vrou noem nie, Ralph Jameson. Ons is niks van mekaar nie. Uit my kamer. Loop nou!" Wat ‘n magtelose gevoel ervaar sy op daardie oomblik. Die wete dat sy nie groot en sterk genoeg is, om hom plat te slaan en en dan met ‘n allemintige skop uit haar kamer te pos nie. 

Dat hy haar moontlik weer soos in die tyd toe hulle nog getroud was met geweld op die bed kan neersmyt en vat wat hy wil hê.

‘n Getroude man is mos geregtig daarop. En in sy kop dink hy duidelik dat dit nog steeds sy reg is. Hy het nie sy vrou se toestemming toe nodig gehad nie. Wat het verander? Hulle is dan nou terug waar alles tussen hulle begin het.

Leah het nooit daaroor gepraat terwyl sy sy ring gedra het nie. Met wie sou sy in elk geval daaroor kon praat, hier op die afgelee plaas. Beslis nie met haar pa en ma nie.  

Sy kon mos nie haar ouers met haar huweliksprobleme opsaal nie. 

“Wat is hier aan die gang?” Op daardie oomblik loer haar pa ook om die deur. 

Ralph lig ‘n vinger. “Jou yskas van ‘n dogter belet my haar kamer...”

John kyk onthuts na hom. “Nou wat verwag jy? Julle is geskei. Jy raak weg vir sewe jaar en nou moet sy jou met ope arms terugverwelkom. Ek dink nie so nie. Verkas asseblief terug na jou kamer toe. Jy kan bly wees dat jy nog iewers in die huis mag slaap. Maar in my dogter se kamer, gaan jy jou voete beslis nie sonder haar toestemming sit nie.”

Vir ‘n oomblik kan Leah haar pa soen. Dankie dat hy bereid is om teen Ralph op te staan en haar kant te kies.

“Mmm, bedorwe Leahtjie wat soos altyd kan maak net soos sy wil. Maar wag maar. Een van die dae eet sy weer uit my hande en nooi my in.”

“Dit sal die blerrie dag wees. Nooit weer nie. Jy is geskiedenis. Weg is jy Ralph.”

“Moet ek hom uithelp?” vra Sergio en stap nader. 

Maar John tree tussenbeide. "Nee wag Sergio, Leah, Ralph. Kan ons asseblief net eers die nag omkry? Dit is laat en almal het die slaap nodig. Hoekom praat julle nie more soos beskaafde mense hieroor nie?" 

“Ek wil nie met hom praat nie. Daar is niks te sê nie...” roep Leah ontsteld uit.

Wat John ‘n oomblik laat huiwer voordat hy byvoeg. "Miskien moet ek net eers die manne aan mekaar voorstel, want ek dink nie Leah het dit gedoen nie. Ralph, dit is dokter Sergio Martinez van die Afrika-leeu-hervestigingsprogram. Hy woon in oorlede oupa se kwartiere. Ek het jou van hom vertel toe jy gisteraand laat ingekom het. Hy is die een wat gister Leah se voet versorg het." 

"So, dit is die leeuman ... Wel, jy kan nou maar teruggaan na jou kwartiere. En jy ook John. Los my en Leah alleen bymekaar. Daar is goed wat ek met haar moet bespreek wat die toekoms van ons huis en grond raak."

“Ek het gesê dit kan wag tot more, Ralph. My kind is moeg, sy het seergekry en sy soek jou nie in haar kamer nie.”

“Dit is nie net haar kamer nie. Dit is ons...”

“Genugtig Ralph, is jy te dom en astrant om te hoor wat ek en my pa vir jou sê?” roep Leah uit en spring uit die bed. Dit voel asof ongeveer een miljoen sterre voor haar oë ontplof. "En verbeel jou ons kamer en jou huis Ralph. Hierdie is my pa se huis en grond, dit sal nooit joune word nie. En mag ek jou daaraan herinner dat ons twee nie meer getroud is nie. En dat ek nie eens meer op ‘n afstand aan jou dink as die man in my lewe nie. Dit was jou keuse. Wat eintlik 'n uitstekende besluit was. Die dag toe ek uit daardie hofsaal gestap het, was een van die gelukkigste dae in my lewe, sedert my kinderjare."

Haar pa sit sy arms om haar om haar te probeer kalmeer terug te laat klim in die bed.  "Shhh Leah, kalmeer. Jy gaan weer jou voet seermaak."

"Pa, hoekom is hierdie ... man terug op die plaas? Het jy vir hom gesê dat ek op pad terug is?"

“Natuurlik het ek nie vir hom gesê dat jy terugkom nie, Leah. Om die waarheid te sê, het ek hom ook nie hier verwag nie. Maar noudat hy hier is, behoort ons seker ordentlik en beskaafd te bly. Veral omdat hy intussen besluit het om op sy stuk van die grond te kom woeker.” 

Sy stuk grond. Ja daar was so klousule in die egskeidingsooreenkoms. Hy kry wel iets.

Ralph lag. Maar die geluid daarvan is nie aangenaam nie. "Moet asseblief nie jouself vlei nie, Leah. Dit is suiwer toeval dat ons saam terug is op die plaas. Wat natuurlik soos gewoonlik nogal prettig kan raak. Maar die waarheid is dat ek nou vir die eerste keer gereed om voort te gaan met die werk wat ek hier op die plaas begin het. En toe ek hoor dat jy jou ouma Hurter se huis in Pretoria verkoop het, het ek gedink, hoekom kombineer ons nie die geld wat ons het, en maak die plaas steeds een van die grootste toeristebestemmings in Afrika nie?"

“Wat?” Nou is dit john wat haar los en geskok terugstaan. "Leah het jy Oumie se huis in Pretoria verkoop? Die plek waar ek grootgeword het. Die eiendom wat veronderstel was om jou pensioen vir een dag te wees? Hoekom het jy dit nie eers met my bespreek nie?"

Middernagtelike gesinsaangeleenthede in die openbaar en dit voor hierdie donkerkop vreemdeling met die amber oë. 

"Ag vervlaks Ralph! Hoekom nou dit? Ek sou jou nog vertel het, Pappa."

"Wanneer?"

"Sodra die geleentheid reg was. Dalk wanneer ons twee alleen langs ‘n kampvuur, iewers in die veld kon kuier.” As dit enigsens moontlik is, haat sy haar eks op daardie oomblik selfs nog meer. As iemand nou 'n geweer in haar hand druk, draai sy die loop in Ralph se rigting en trek die sneller, sonder om ‘n oog te knip. Sy vra: "Hoe het jy daarvan uitgevind, Ralph?"

"Ek het vriende ... oral." 

"So jy is ... nog steeds besig om in my sake te pioeneer."

"Jou sake was eens myne ook."

"En joune was joune alleen. En nou verbeel jy jou myne gaan weer tot jou beskikking raak. Daar is nie ‘n manier nie."

“O maar dit gaan. Na ‘n glasie wyn of selfs nog voor dit, wanneer jy my weer met daardie bababloues van jou aankyk en mooi vra.”

"Ralph stop dit. Hou dit vir môre." John lyk skielik uitgeput asof hy die laaste greintjie beheer oor sy lewe verloor het. Boonop lyk hy soos 'n vreemdeling in sy eie huis.

“Pappa gaan slaap. En julle ook.” Sy wil net alleen wees.

Wat veroorsaak dat John haar ‘n laaste hartseer kyk gee, voordat hy omdraai en na die trappe toe stap wat na sy tweede verdieping woonstel toe lei. 

Miskien vóél hy ook nou soos ‘n vreemdeling in sy eie plek. Veral na Leah se hoogverraad.

Sergio kyk ondersoekend van Leah na Ralph en dan weer terug na haar. Hy probeer duidelik om die inligting tot sy beskikking te ontleed om te sien of hy rede gehad het om in te meng, by wat ook al vanaand daar gebeur het. Sy gevolgtrekking waarskynlik, is dat dit niks met hom te doen het nie. Daarom sê hy: "Wel, nou hoef jy nie meer deur daardie tydskrif van jou te blaai om weer vaak te word nie, Leah. Dit is duidelik dat julle twee soveel vir mekaar te sê het, dat julle tot dagbreek sal kan praat. Ek het môre 'n dag se werk voor my. Goeie nag." 

Waarop hy omdraai.

Maar dan roep Leah agter hom aan. "Nee, wag vir my, Leeuman. Staan jou aanbod steeds. Jy weet, ek en jy en die warm ..."

Hy is haar laaste hoop. Die ondier wat haar die keer uit die windings van ‘n bose slang moet red.

Sergio draai terug na haar. Sy aantreklike gesig verhelder. 'n Goeie begrip het net 'n halwe woord nodig. "Die warm ... Altyd, my Engelpoplap. Sal ons gaan." Hy stap vorentoe en tel haar in sy arms op, maar in plaas daarvan om haar na die gemeenskaplike kombuis van die huis te neem vir daardie warm sjokolade wat hy haar belowe het, draai hy om en neem haar na sy woonstel. 

Hy stap deur die oop deur en daar binne draai om en skop die deur tussen hulle en Ralph toe. 

Die laaste wat Leah sien is dat die kleiner man nog steeds op een plek staan, asof hy aan die vloer vasgesoldeer is.

Op die dubbelbed voor hulle vlieg Gato die katjie verontwaardig op. Sy trek haar lyfie in 'n sirkel. Hoe anders? Haar pa het pas hul veilige hawe binne gekom, met die vyand in sy arms.

"Dit is oukei Gato, ek sal jou nooit weer probeer versmoor nie," belowe Leah. 

Sergio sit Leah op die gemaklike bank voor sy groot televisieskerm neer, voordat hy na die kat stap en haar saggies streel. Toe verseker hy haar dat sy nog al die tyd dame nommer een in sy lewe is, alhoewel hulle net vir 'n paar uur lank 'n arme hawelose vlugteling gaan huisves.

"Baie dankie sergio... vir wat jy nou vir my gedoen het. Maar ek moet in elk geval liewer gaan. Ek wil nie inbreek maak op jou privaatheid nie." 

"Jy doen glad nie. Buitendien, daardie eks van jou is waarskynlik nog daar in die gang. Trap seker heen en weer soos ‘n beer wat wag vir sy prooi om uit sy gat te kom." Met die kat wat nou genoeg bedaar het, stap Sergio na die kombuisie en gooi melk in 'n pot voordat hy dit op die vlam van die gasstoof sit.

"Nee wag , jy hoef niks vir my te maak om te drink nie. Ek wou net van Ralph wegkom," probeer Leah om hom te keer.

"Dit is nie net vir jou nie. Ek wil ook warm sjokolade drink. Boonop gaan ek jou nie by daardie deur laat uitgaan, voordat ek heeltemal seker is dat daardie man weg is nie. Ek kon sien dat jy nie te bly was om hom vanaand te sien nie."

"Dit is om dit ligtelik te stel." 

"Nou sit en probeer om te ontspan. Jy kan selfs op daardie bank waarop jy nou sit slaap, as dit jou veiliger sal laat voel." Hy glimlag skielik. "Dit is as jy my kan vertrou."

'n Interessante stelling. Kan sy hom vertrou? Kan sy enigiemand vertrou. Wat gaan regtig aan tussen Ralph en haar pa? Sy het net so gevoel dat daar meer is as wat mens met die blote oog kan waarneem. Kan dit wees dat haar eks 'n soort houvas op haar geliefde ou kêrel het. En wat presies is dit?

Sy bieg. "Sergio, na vanaand is baie vertroue in hierdie huis in elk geval gebreek. Ek het my pa belowe dat ek nooit sy ouerhuis in Pretoria sal verkoop sonder sy toestemming en medewete nie. Maar ek moes net. Ek sou met hom in die volgende dag of twee gepraat het. Toe spring Ralph my voor." 

"Dit klink asof Ralph self ‘n paar minder etiese goed gedoen het."

"In die kol." Op daardie oomblik sien Leah die beeld van haarself in die groot spieël teen die oorkantste muur. Sy buig vorentoe en steun. "Ag nee, nie dit ook nog nie."

Een groot tree en Sergio was langs haar. "Wat? Is jy oukei?"

"Nee Sergio, ek is nie."

"Hoekom nie? Is daar iets wat ek kan doen om te help?"

"Nee, absoluut nie. Dit is in elk geval te laat. Hy het my klaar so gesien?" Haar stem klink rou.

"Soos hoe?" Teen daardie tyd was die arme Sergio meer verward as die sjokoladepoeier en suiker wat hy later in die warm melk gaan inroer. 

"My hare. Dit is oral. Ek het nie 'n warm tang gebruik om dit reguit te stryk nie."

Hy steek 'n hand uit en raak aan haar hare. "Wat maak dit saak? Dit lyk so mooi! ‘n Bos ligte hare met daardie 'n rooierige tint daarin. Ek is gek oor jou natuurlike krulle. Ek wou al daaraan voel, toe jy uit die stort gekom het. Nee, selfs voor dit. Van die oomblik af toe ek  in daardie baba bloues van jou gekyk het nadat jy besef het daar sit 'n telefoonpaal in jou voet. Leah, jy is een van die mooiste vroue wat ek in my lewe gesien het."

Jimmel waarvan praat die man? Beslis seker nie volgens mejuffrou Wêrekd standaarde nie. Maar hy laat haar beter voel oor haarself. Dit is verseker.

Sergio stap terug kombuis toe en verdeel die warm melk tussen die twee bekers.

Hy sit haar beker op die koffietafel tussen hulle en gaan sit in die gemakstoel oorkant haar, met sy warm sjokolade in sy een hand. 

"En buitendien," sê hy nadat hy daarvan gedrink het. "Dit is goed om 'n vrou met meer hare op haar kop te sien, as wat ek op die oomblik het."

"Wel, as ons dit 'n bietjie langer laat groei, kan ons saam genoeg hare skenk vir 'n pruik vir Cansa."

"Nee, ek sal myne in volgende week moet laat sny. My base kom van Suid-Afrika af. As hulle my nie van my ID of paspoort herken nie, sal ek waarskynlik nie vir my werk betaal word nie."

"Ek sal meer bekommerd wees oor die maanhaarleeu wat jou dalk mag sien as kompetisie vir sy dames se aandag. Is dit nie ‘n kwessie van hoe groter en donkerder die maanhare, hoe aantrekliker is hy vir sy leeuwyfies nie?"

"Sê jy vir my dat ek soos 'n ondier of 'n leeu lyk?"

"Ja," skerts sy. "En as ek 'n leeuwyfie was, sou ek waarskynlik teen die tyd al koue rillings en warm gloede oor jou gekry het."

"Is dit nog 'n manier om 'n vroulike leeu in oestrus te beskryf?" vra hy, asof sy 'n student in die biologieklas is en hy haar professor.

"Ek moet gaan ..." Sê sy en sit haar leë beker terug op die koffietafel.  

"Nee, jy gaan nêrens heen nie. Gaan lê, ek kry vir jou 'n skoon kussing en deken uit my kas. En moenie bekommerd wees nie, ek sal nie in my slaap loop nie."  

––––––––

Hoofstuk 6

Sergio se indrukke van Leah na hulle eerste ontmoeting. Toe Sergio vanoggend sy oë oopmaak, was Leah reeds weg. Waarskynlik een of ander tyd in die vroee oggendure by sy woonstel uitgeglip. Hy stort, trek skoon klere aan en skakel sy ketel aan.

Sergio het gisteraand in sy bed geklim nadat hy die warm sjokolade saam met Leah gedrink het. Elke dag hier in die bos is besig en vol insidente en hy was so moeg dat hy waarskynlik al weg was teen die tyd dat sy kop kussing gevat het. 

Selfs met die wete dat daar 'n pragtige dame in sy kamer op die bank lê en hoop om ook ‘n paar ure se slaap in te kry het hom nie laat rondrol nie.

Ag, hy oorweeg dit nie eens meer om haar te probeer beïndruk nie? Want sy is in elke geval buite sy bereik.

Onbeskikbaar. Noem dit die Sergio Martinez-beleid. Jy steek nie jou neus, of enige ander deel van jou anatomie in 'n paartjie se verhouding nie. Jy krap nie in ‘n ander ou se slaai nie.

Maar helaas, die meeste vroue vir wie hy so ver in sy lewe geval het, het 'n skaduwee gehad wat bereid was om haar tot aan die einde van die wêreld te volg. Selfs hier in Afrika. Dit het hy tevore gesien en hier was dit gisteraand weer. 

As hy net effens aangetrokke is tot ‘n vrou, dan daag daar ‘n wettige of regmatige aanspraakmaker op. En hy gaan nie ‘n ander man met hande en tande baklei en probeer uitskakel nie. Al was hy lus om Ralph Jameson met die grond gelyk te maak.

Maar eers sal hy hulle kans gee om self uit te werk wat hulle vir mekaar voel. Wat beslis nie juis grens aan passie van Leah se kant af nie. Maar as Jameson glo dat hy nog ‘n kans het, sal Sergio vir hulle eers die nodige spasie gee. 

Gelukkig het hy betyds daarvan uitgevind.

Want dit is natuurlik nie asof hy nooit daaraan gedink het om haar voete onder daardie oulike paar bene van haar te probeer uitslaan nie. Natuurlik het hy daaraan gedink.

Sy, hy, ‘n lekker matras. 

Maar dit was gister. Nou skyn die son en hy is terug met sy nommer tiens op die aarde.

Met koffie en 'n beskuit stap Sergio uit op die stoep van sy bachelorwoonstel. In sy gedagtes herleef en oordink hy nou weer alles wat gebeur het, van die oomblik waarop John Hurter vir hom vertel het dat sy geliefde dogter Leah, op pad terug is na die plaas toe.

Hier oral op die plaas en veral op die pad wat na die naburige plaas waar Sergio se leeukampe is, is daar vele hekke. Hekke wat alarms op John en sy selfone laat afgaan. Dit is nie net om hulle te waarsku as daar ongewensde gaste of selfs stropers op die plaas rond ry nie. Dit is ook vir besoekers se veiligheid, sodat hulle die ouens wat dalk in die leeukamp kan beland kan gaan waarsku. Draai om, ry weer uit, hier loop leeus rond.

Hy het al hoeveel keer gevra dat hulle vir hom bordjies moet maak, met die koppe en gesigte van vreesaanjaende leeus. Maar hy weet eintlik dit gaan dieselfde uitwerking het as wanneer mense Rotweiler prente op hulle eiendomme se hekke sit. Gewoonlik dink die mense, ek skrik nie vir jou opgeblaasde Chihuahua nie.

Maar op ‘n stadium is Leah blykbaar deur die bewaringsgebied, waarvan Hurters Retreat deel is se hek, en John het hom kom roep.

“Kom Sergio! Vyf minute, dan is sy hier. Dan stel ek jou aan my pragtige dogter voor.”

En Sergio het by hom gaan staan en wag. Mens sien nie baie vroue in hierdie afgelee deel van Mosambiek nie. En veral sien jy nie ‘n wonderwerk soos die een wie se foto John op sy foon vir hom gewys het nie. 

Sy is verseker baie baie mooi. Dit was nie ‘n lieg nie.

Terwyl hulle so oor haar gepraat het, aktiveer iemand toe die alarm van die hek wat na die leeukamp gaan en John het uitgeroep. "Ag nee, dit kan net Leah wees wat by die verkeerde hek ingedraai het. Dan is sy nou in die leeukamp. Spring in en ry saam.”

John se Amarok het reggestaan, juis omdat hy bekommerd was dat sy sou verdwaal en hy na haar sou moes gaan soek.

En natuurlik sal die vroumens nie besef dat sy nou in ‘n leeukamp is waar King vir homself ‘n wyfie afgesonder het nie. Of soos in die geval van leeus. Die wyfie het hom van die ander af weggelok en hulle hou wittebrood daar naby die hek.

Sergio het onmiddelik saam met John in die bakkie gespring.

Hy kon op die pad daarnatoe sweer dat John op een of ander stadium in hulle geselsies die E-woord gebruik het. Soos in egskeiding. En Sergio het die inligting dadelik ontleed en verwerk, soos wat mans mos maar altyd doen. Egskeiding kan beteken, ons is albei nou mooi groot. Ek gaan nie jou onskuld van jou ontneem nie. Vir my lyk jy blerrie seksie, bruikbaar en oulik. En as jy dink ek lyk nie te vrot nie, kan ons maklik werk in die rigting van 'n bietjie bedpret. 

Dit raak nogal alleen hier op die plaas, soos wat jy seker ook al agtergekom het, want jy was mos al tevore hier.

En net so terloops, jy as vrou het 'n klein ietsie waarin ek dalk belangstel. En ek het ‘n pasmaat wat jou vir 'n kort rukkie plesier kan gee. Maar kom ons kyk eers die kat mooi uit die boom. Speel die spel van jag... en leer ken. 

Maak mekaar so bietjie die hof.

Skep eers ‘n bietjie afwagting van dit is nie sommer vir omval en oorgee nie. Daardie uitgestelde begeerte. ‘n Man probeer nooit om 'n vrou op hulle eerste oogopslag kaf te draf nie. Dit kan seker werk en dit het al vir hom, maar dan was dit minder spesiaal. En nee, hy het nie 'jag'-klasse by Valentino, die koning van liefde, geneem nie. Hy weet dit net uit ondervinding.

Dit alles het deur sy gedagtes gegaan toe hy haar daar van die dak van die Suzuki Jimney sien afspring het, met King die groot maanhaar agterna. Hy het gespring. Een allemintige sprong, dwarsoor haar motortjie en bo-oor haar waar sy op die grond beland het.

Net om om te draai en terug te kom na haar toe.

Daar was nie kans om te dink nie. Sergio het instinktief en spontaan gereageer. Hy het uitgespring, haar opgeraap en binne in daardie klein lemmetjie groen blikkie op wiele gegooi. Gelukkig is sy redelik klein. As sy so groot soos hy was, sou hulle nie saam voorin kon pas nie. 

Hy sê nog: Ry madam, laat ons gaan. Toe kyk sy op en dit het gevoel asof iemand hom met yswater gooi het, met 'n bottel Spaanse vlieg passiestront daarin. Sy hart wou stop toe hy in haar mooi traangevulde blou oë kyk.

Jy was lanklaas saam met ‘n vrou, het Sergio besef toe alles in an aan hom op aandag spring. Hy was die ridder met die wit perd... jy weet.

En die vertroue wat sy in hom gestel het, terwyl hy die stokkie uit haar voet gesny het, het vir hom gevoel soos ‘n stap in die regte rigting. Terwyl hy aan haar voet gewerk het, het sy oë kort-kort die mooi kontoere van haar bene gevolg. Hy kon reeds in sy verbeelding sien waar die landingstrook is, vir daardie stuk toerusting wat hom as 'n man na die maan en terug kan laat vlieg. 

Daarna het hy op haar bed gewag terwyl sy stort. Mos die besorgde dieredokter! Terwyl hy deur haar simpel tydskrif geblaai, kon hy skielik haar oë op hom voel. Sy was openlik nuuskierig oor hom ook. Haar hare en lyfie was nat. En raai wat? Haar handoeke het daar by hom op die bed bly lê.

Hy het opgespring om vir haar ‘n handoek te gaan gee. 

En wou mal word van die sagte skoon reuk wat om ‘n vrou hang as sy uit ‘n warm bad of stort stap, Met haar uiteindelik in die bed, moes hy eers die misdaadtoneel verlaat om te gaan hergroepeer.

In sy kop, nê.

En daar glip sy kat Gato natuurlik weg, toe die eerste weerligstrale ‘n lekker reënbui vooruitgaan. By die venster uitgeglip en sopnat gaan reën. Sergio kon haar seker maar gelos het, want sy kom altyd weer terug wanneer die reën stop. Aan die anderkant, gaan soek sy soms kuiermense of ander mense se beddens op om haar nat lyfie in droog te maakOf sy nou welkom daar is, of nie.  

Noem dit ‘n aanvoeling, maar toe Sergio sy deur wat na die gang toe uitloop oopmaak, toe hoor hy Leah se stem.

En Gato wat luidkeels protester want die vrou het haar hande om die sopnat kat se keel gehad en haar uit haar bed probeer gooi. Of so het hy gedink. Totdat hy haar duidelik hoor sê het: "Asseblief ek weet wat jy gaan doen, maar laat ek ten minste net eers die

